पूर्व प्रधानमंत्री अटल बिहारी वाजपेयी का शिमला और हिमाचल प्रदेश से नाता वर्ष 1967 से लगातार रहा है। वर्ष 1967 में शिमला में जनसंघ की राष्ट्रीय कार्यकारिणी की बैठक में भाग लेने अटल के साथ तत्कालीन जनसंघ के वरिष्ठ नेता यहां पहुंचे थे। उनको पाकिस्तान के साथ हुए शिमला समझौते के समय भी शिमला बुलाया गया था। वह राजभवन तो नहीं गए, मगर जैन धर्मशाला में उनकी बैठक पाकिस्तान के प्रतिनिधिमंडल के साथ जरूर हुई। आपातकाल के बाद भी मोरारजी देसाई की सरकार के वक्त अटल शिमला आए। भारत रत्न एवं पूर्व प्रधानमंत्री अटल बिहारी वाजपेयी 1968 में पहली बार मनाली आए थे। वाजपेयी मनाली की वादियों से इतना प्रभावित हुए कि उन्होंने मनाली को ही अपना दूसरा घर बना लिया। जीवनभर राजनीति में सक्रिय रहने वाले अटल ने 1990 में मनाली के अलेऊ में जमीन खरीदी और 1992 में अपना आशियाना बनाया।